តុលាការ​សម្រេច​យកថ្ងៃទី​១០ ខែសីហា​ ​ប្រកាស​សាលក្រម​ ​បើទោះ​ជា​លោក​គឹម សុខ​ ធ្វើ​ពហិការ​ដើរ​ចេញ​ពី​សវនាការ
ចៅក្រម​តុលាការ​ភ្នំពេញ​សម្រេច​យក​ថ្ងៃទី​១០ ខែសីហា​ ​ប្រកាស​សាលក្រម​សម្រាប់​លោក​ គឹម សុខ ទោះជា​លោក​ធ្វើ​ពហិការ​ដើរ​ចេញ​ពី​សវនាការ​ក្តី។
ភ្នំពេញ — មេធាវីការពារក្តីឲ្យលោក គឹម សុខ មិនមានជំនឿថា តុលាការនឹងផ្តល់យុត្តិធម៌ដល់កូនក្តីរបស់លោកនោះទេ បន្ទាប់ពីលោក គឹម សុខ និងមេធាវីបានធ្វើពហិកាដើរចេញពីសាលសវនាការ ក្រោយពេលតុលាការច្រានចោលការស្នើឲ្យដើមបណ្តឹងមកឆ្លើយតទល់ក្នុងសវនាការ និងច្រានចោលការស្នើផ្លាស់ប្តូរចៅក្រម។ នេះបើតាមការឲ្យដឹងពីលោក ជូង ជូងី មេធាវីការពារក្តីឲ្យលោក គឹម សុខ។ នារសៀលថ្ងៃពុធនេះ សាលាដំបូងរាជធានីភ្នំពេញ ដែលមានលោក គី ឫទ្ធី ជាចៅក្រមជំនុំជម្រះ បានបើកសវនាការកាត់ទោសលោក គឹម សុខ ដែលត្រូវបានលោកនាយករដ្ឋមន្រ្តី ហ៊ុន សែន ប្តឹងពាក់ព័ន្ធនឹងការដែលលោក គឹម សុខ អធិប្បាយថា គណបក្សប្រជាជនកម្ពុជាជាអ្នកសម្លាប់លោកបណ្ឌិត កែម ឡី អ្នកវិភាគនយោបាយ និងសង្គម ដែលត្រូវបានគេបាញ់សម្លាប់កាលពីខែកក្កដា ឆ្នាំមុន។ លោក ជូង ជូងី មេធាវីការពារឲ្យលោក គឹម សុខ ប្រាប់ VOA នារសៀលថ្ងៃពុធនេះថា លោក និងកូនក្តីបានស្នើឲ្យចៅក្រមក្នុងសវនាការនារសៀលថ្ងៃពុធនេះ ឲ្យកោះហៅដើមបណ្តឹងមកឆ្លើយតទល់ក្នុងសវនាការជាមួយចុងចោទ ប៉ុន្តែចៅក្រមច្រានចោលផ្ទាល់មាត់ថា មិនមានភាពចាំបាច់ ដោយមិនមានចេញជាសាលដីកា។ លោកបន្ថែមថា ក្រោយការច្រានចោលនោះ លោក គឹម សុខ បានប្តឹងដិតជិត ឬហៅថាប្តឹងសុំប្តូរចៅក្រម ប៉ុន្តែតុលាការនៅតែបន្តនីតិវិធីជម្រះ ទើបលោក គឹម សុខ ធ្វើពហិការដើរចេញពីសវនាការ។ លោក ជូង ជូងី បន្ថែមថា ការបន្តនីតិវិធីជម្រះរបស់តុលាការ ដោយច្រានចោលបណ្តឹងផ្សេងៗរបស់ចុងចោទ ជាពិសេសការច្រានចោលបណ្តឹងដិតជិត នឹងមិនអាចផ្តល់យុត្តិធម៌ដល់កូនក្តីរបស់លោកនោះទេ។ លោកបញ្ជាក់ថា៖ «លុះត្រាតែជនត្រូវចោទយល់ថា ចៅក្រមរូបនោះអាចដោះស្រាយរឿងក្តីនោះដោយយុត្តិធម៌ ទើបជនត្រូវចោទព្រមទទួលយកចៅក្រមឲ្យកាត់ក្តីរឿងគាត់។ ប៉ុន្តែរឿងនេះ លោក គឹម សុខ អត់មានជំនឿលើចៅក្រមតាំងពីដើមទីហើយហ្នឹង ដូច្នេះមិនរំពឹងថា ចៅក្រមនោះផ្តល់យុត្តិធម៌ឲ្យគាត់ទេ»។ លោក លី សុផាណា អ្នកនាំពាក្យសាលាដំបូងរាជធានីភ្នំពេញ មិនបានឆ្លើយតបនឹងសំណួរលម្អិតរបស់ VOA ពាក់ព័ន្ធនឹងការលើកឡើងរបស់លោក ជូង ជូងី ដែលថា តុលាការនឹងមិនអាចផ្តល់យុត្តិធម៌ដល់កូនក្តីរបស់លោក ក្រោយពេលតុលាការសម្រេចបន្តនីតិវិធីជំនុំជម្រះ ដោយច្រានចោលការស្នើសុំរបស់លោក ជូង ជូងី និងកូនក្តី។ លោក លី សុផាណា គ្រាន់តែបញ្ជាក់យ៉ាងខ្លីតាមបណ្តាញទំនាក់ទំនងតេឡេក្រាមក្នុងន័យដើមថា៖ «សវនាការបានបញ្ចប់ដោយត្រឹមត្រូវតាមនីតិវិធី ហើយនឹងប្រកាសសាលក្រមថ្ងៃទី១០ ខែសីហា ឆ្នាំ២០១៧»។ លោក គឹម សុខ អ្នកវិភាគនយោបាយដែលតែងរិះគន់រដ្ឋាភិបាលរបស់លោកនាយករដ្ឋមន្រ្តី ហ៊ុន សែន មិនសំចៃមាត់ ត្រូវបានសាលាដំបូងរាជធានីភ្នំពេញ បញ្ជាឲ្យឃុំខ្លួនបណ្ដោះអាសន្នកាលពីពាក់កណ្តាលខែកុម្ភៈ ឆ្នាំ២០១៧ ដោយចោទប្រកាន់លោកពីបទញុះញង់ឲ្យប្រព្រឹត្តបទឧក្រិដ្ឋជាអាទិ៍ និងបរិហារកេរ្តិ៍ជាសាធារណៈ តាមបណ្ដឹងរបស់លោកនាយករដ្ឋមន្ត្រី ហ៊ុន សែន។ លោក ហ៊ុន សែន បានប្ដឹងថា លោក គឹម សុខ បានអធិប្បាយចោទថា គណបក្សប្រជាជនកម្ពុជា និងលោកជាប់ពាក់ព័ន្ធនឹងឃាតកម្មលើរូបលោក កែម ឡី អ្នកវិភាគសង្គមដ៏ល្បីមួយរូប ដែលត្រូវបានឃាតករបាញ់សម្លាប់ក្នុងហាងកាហ្វេមួយ នៅកណ្តាលរាជធានីភ្នំពេញ កាលពីខែកក្កដាឆ្នាំមុន៕